**STIFTELSEN LAMS**

**HANDLINGSPLAN OG LANGTIDSBUDSJETT**

**2018-2020**

**Oppdatert 21.08.2018**

(tidligere versjoner: 05.02.2018, 04.04.2016)

**SAMMENDRAG**

Stiftelsen LAMS ble opprettet i år 2000 og er registrert i Lotteri- og Stiftelsestilsynet (organisasjonsnummer 982 405 955). Stiftelsens formål er å støtte drift og videreutviklingen av LAMS-skolen i Sultan Town, Faisalabad, Pakistan, en utdanningsinstitusjon som ble opprettet i 1996 for å kunne tilby skolegang til barna til de ansatte ved tekstilfabrikken Norpak International, og barn og ungdom i Sultan Town i den grad skolen har kapasitet. Skolen tilbyr i dag undervisning til nærmere 700 elever; 450 jenter og gutter på barnehage- og barneskolenivå (4-11 åringer), og ytterligere 250 jenter på ungdomsskole og videregående skole nivå (12-17 åringer). Stiftelsens opprinnelige vedtekter fra 2000 ble revidert i 2014 og igjen i april 2018. Se vedlegg.

Stiftelsen vil jobbe for at LAMS-skolen de neste årene fortsetter å tilby fullverdig, helhetlig kvalitetsutdanning i tråd med pakistanske nasjonale undervisningsplaner, innenfor trygge rammer, til barn fra førskole til videregående, med spesielt fokus på jenter. Samtidig skal LAMS være en progressiv arena for selvutvikling der elevene får muligheter til å utvikle selvtillit og tilegne seg nødvendige kunnskaper og egenskaper. LAMS skal også bidra til å sikre et bærekraftig lokalsamfunn, og skal fremstå som en foregangsskole i Pakistan.

For å oppnå denne visjonen, vil Stiftelsen jobbe tett med skolens administrasjon og den pakistanske stiftelsen for at det fokuseres på fem satsningsområder ved LAMS-skolen: i) sikre kvalitet i utdanningen, ii) forhindre frafall blant elever, iii) iverksette initiativer for å fremme videreutdanning og yrkesfaglig opplæring, iv) fokus på miljø og bærekraftige løsninger (Grønt LAMS), og v) bidra til å styrke arbeidet med forebyggende helse blant elever. I tillegg vil Stiftelsen jobbe for at skolen driftes etter forsvarlige økonomiske prinsipper, full åpenhet og bidra til å sikre økonomisk bærekraftighet.

Stiftelsen LAMS i Norge vil bidra til dette fokuset ved å jobbe aktivt med tre hovedformål:

1. Bidra med finansielle midler til drift og videreutvikling av LAMS
2. Bidra med faglige råd, kunnskap og erfaringer til driften og videreutviklingen av LAMS
3. Advocacy/talspersonsarbeid, fremme av utdanningssaken, med spesielt fokus på jenter, gjennom å spre erfaring med LAMS-modellen overfor relevante miljøer

Samarbeidet med tekstilfabrikkene Norpak International og LAYTEX (markedsført i Norge under merkenavnet «Bokhari»),), og videreutviklingen av dette, vil stå sentralt for Stiftelsen i kommende periode, spesielt ift å bygge et bærekraftig lokalsamfunn.

Årlig driftsbudsjett for LAMS-skolen er ca. 600.000 kroner (i 2018). Finansieringen til skolen vil fremdeles være tredelt:

1. skolens egne innsamlede midler og bidrag, deriblant skolepenger fra elever uten tilknytning til fabrikkene (opptil 1/3)
2. tilskudd fra fabrikkene, deriblant skolepenger for døtre og sønner til de ansatte ved fabrikkene samt andre bidrag (opptil 1/3)
3. donasjoner, gaver og frivillige bidrag samlet inn av Stiftelsen LAMS i Norge (opptil 1/3)

**BAKGRUNN OG VISJON**

***Bakgrunn***

LAMS-skolen ble opprettet i 1996 som et gratis utdanningstilbud til barna til de ansatte ved tekstil- og ryefabrikken Norpak International i Sultan Town i utkanten av byen Faisalabad, Pakistan. Med årene har skolen vokst og tilbyr i 2018 skolegang til nærmere 700 elever, jenter og gutter, fordelt på 12 klassetrinn i alderen 4 til 17 år. Mange av elevene er barn av ansatte ved fabrikkene (med tiden ble en ny tekstilfabrikk, LAYTEX, også etablert), men skolen har i økende grad også tatt inn elever fra landsbyen uten foreldre med tilknytning til fabrikken.

Gjennom hele sin 22-årige historie har skolen hatt et spesielt fokus på jenter og utdanning, med tanken om at LAMS, i tett samarbeid med fabrikkene, skal være med å sikre jenters rett til utdanning og selvutvikling i Pakistan, samt sikre en bærekraftig utvikling i Sultan Town og som forbilde for andre tilsvarende initiativ i Pakistan og i andre land.

Stiftelsen LAMS ble opprettet i Norge i år 2000 for å støtte driften og videreutviklingen av LAMS-skolen. Gjennom diverse vedtektsendringer, senest i desember 2017, har styret ønsket å fokusere Stiftelsens arbeid og støtte til skolen. Dette vil også bidra til klarere ansvarsfordeling og eierskap mellom Stiftelsen i Norge og den pakistanske stiftelsen.

LAMS-skolen finansieres gjennom tre hovedkilder: skolens egne innsamlede midler og bidrag, deriblant skolepenger fra elever uten tilknytning til fabrikkene (ca. 1/3); tilskudd fra fabrikkene, deriblant skolepenger for døtre og sønner til de ansatte ved fabrikkene samt andre bidrag (ca. 1/3); og donasjoner, gaver og frivillige bidrag fra støttespillere gjennom Stiftelsen LAMS i Norge (ca. 1/3). Stiftelsen vil jobbe for at skolen driftes etter forsvarlige økonomiske prinsipper, full åpenhet og bidra til å sikre skolens økonomiske bærekraftighet.

***Visjon for perioden 2018-2020:***

LAMS er inspirert av FNs bærekraftsmål, spesielt målene som omhandler å utrydde fattigdom (1), sikre helse (3) og kvalitetsutdanning (4) og oppnå full likestilling (5), men også sikre tilgang til rent vann og sanitære forhold (6), bærekraftig energi (7) og fremme av inkluderende og bærekraftig økonomisk vekst, full sysselsetning og anstendig arbeid for alle (8).

Med inspirasjon fra disse målene, skal Stiftelsen LAMS jobbe for at LAMS-skolen skal kunne tilby fullverdig, helhetlig kvalitetsutdanning i tråd med pakistanske nasjonale undervisningsplaner innenfor trygge rammer til barn fra førskole til videregående, med spesielt fokus på jenter. Samtidig skal LAMS være en livlig arena for selvutvikling der elevene får muligheter til å la selvtilliten vokse og der elevene kan best mulig forberede seg på utfordringene resten av livet byr på.

På sikt vil det også bli vurdert en mulig utvidelse av utdanningstilbudet på ungdomsskolenivå slik at også gutter i Sultan Town får et fullverdig tilbud til grunnskoleutdanning.

**FEM HOVEDSATSNINGSOMRÅDER / HOVEDMÅL FOR LAMS-SKOLEN**

Stiftelsen vil jobbe tett med den pakistanske stiftelsen og skolens administrasjon for at det fokuseres på fem satsningsområder (eller hovedmål) ved LAMS-skolen: i) sikre kvalitet i utdanningen, ii) forhindre frafall blant elever, iii) iverksette initiativer for å fremme videreutdanning og yrkesfaglig opplæring, iv) fokus på miljø og bærekraftige løsninger (Grønt LAMS), og v) styrke forebyggende helse blant elever.

***1. Sikre kvalitet i utdanningen***

Utdanning av god kvalitet er en forutsetning for læring og menneskelig utvikling. Kvaliteten påvirkes av faktorer både i og utenfor klasserommet – alt fra at lærer og læremidler er tilgjengelige, til hvilket utgangspunkt barnet har, for eksempel når det gjelder morsmål eller allmennhelse. Å sikre utdanning av god kvalitet er derfor et viktig mål.

Kvalitet i utdanningen vil sikres ved at fokus rettes mot videreutdanning av kvalifiserte lærere, sikre riktig antall elever per klasserom, påse at riktig undervisningsmateriell er tilgjengelig og at gode læreplaner utvikles. Samtidig vil skolens lærere og rektor samarbeide nært med foreldre for å sikre deres fulle engasjement i deres barns utdanning.

Gode lærere er avgjørende for godt tilrettelagt undervisning. Lærerens faglige kunnskap, evne til å formidle og samarbeide, og til å følge opp elever individuelt er viktige egenskaper hos en lærer. LAMS vil derfor fokusere på å investere i videreutdanning av lærere slik at de er best mulig skikket til å ta fatt på de pedagogiske utfordringene undervisningen byr på. LAMS vil også forsikre at nye lærere som blir ansatt ved skolen er godt kvalifiserte. Samtidig, som et bidrag til å sikre at gode lærere blir ved skolen, vil lønnen som tilbys lærere være representativ for liknende arbeid ved andre skoler samtidig som man tar høyde for at LAMS har en stram økonomi.

Det overordnede pedagogiske målet ved LAMS er å gi stadig bedre undervisning på førskole, grunnskole og videregåendeskolenivå som grunnlag for både praktisk og teoretisk videreutdanning (yrkesskole/høyskole/universitet), samt kvalifisering for arbeidslivet, med spesielt fokus på å styrke jenters utdannelse og status i samfunnet.

På førskolenivå (4-6/7 år), vil fokus være på et rikt og pulserende, og alderstilpasset førskoletilbud for å kunne gi jenter og gutter et best mulig grunnlag og start på skolelivet (jfr. Bygget Alma & Selma Block som ble åpnet i 2015). På barne- og ungdomsskolenivå (6/7-12/13 år), vil det tilbys kvalitetsundervisning for jenter og gutter opp til 5.klasse, deretter kun jenter, med fokus på nasjonale læreplaner, men med et rikt mangfold av aktiviteter for å supplere læreplanen. På videregåendenivå (12/13-17/18 år), vil kvalitetsundervisning til jenter opp til sluttført videregående vitnemål (O/A-levels) i tråd med pakistanske nasjonale læreplaner, samt gode tilbud til utenomfaglige aktiviteter, og med spesielt fokus på praktisk opplæring. Moderne og relevant IT-undervisning i lærevennlige omgivelser vil tilbys alle skolens elever.

I tillegg til de fastsatte eksamener, og tentamener, vil det bli utviklet et rapporteringssystem som gjør det mulig for skolen å følge de faglige resultatene ved LAMS-skolen. Dette vil bli gjort av skolens administrasjon og gjøres tilgjengelig for Stiftelsens styre. Stiftelsens styre vil her bistå med råd og veiledning.

***2. Forhindre frafall blant elever***

Frafall av elever ila skoleåret, spesielt jenter i de høyere klassene, samt frafall fra år til år, er et vedvarende problem ved de fleste skoler i Pakistan, også ved LAMS. LAMS-skolen tiltrekker seg høye elevtall på barnehage og førskolenivå, samt i første og andre klasse (ca. 100 elever på hvert klassetrinn). Deretter begynner elevtallet å falle, med ca. halvparten av elevtallet i 5. klasse.

Frafall skyldes er rekke faktorer, deriblant en utbredt holdning blant foreldre, spesielt fedre, at det er liten nytteverdi for jenter å fullføre grunnskoleutdanningen eller ta videre utdanning, barneekteskap, osv. Det vil derfor fokuseres på å demme opp for denne negative trenden ved at skolens ledelse/rektor og lærere vil engasjere seg aktivt i problemstillingen og jobbe systematisk med foreldre for å ta tak i de utfordringene som er medvirkende årsaker til frafallet.

Elevtall og frafall vil bli fulgt opp nøye, og et rapporteringssystem som gjør det mulig å følge trender over tid vil bli utviklet. Dette vil bli gjort av skolens administrasjon og gjøres tilgjengelig for Stiftelsens styre. Stiftelsens styre vil her bistå med råd og veiledning.

***3. Iverksette initiativer for å fremme videreutdanning og yrkesfaglig opplæring***

Etter 12 års skolegang ved LAMS ønsker mange elever å fortsette studiene på universitets- og høyskolenivå, men møter mye motbør fra foreldre enten pga. fordommer mot videre utdanning eller pga. økonomiske begrensninger. Det er ønskelig å bidra til å muliggjøre videre studier. Samtidig er det ønskelig at flere elever som ikke vil studere videre får støtte til å inntre i arbeidslivet, og vil stå bedre rustet til de utfordringene voksenlivet har å by på.

En rekke tiltak vil bli vurdert igangsatt / videreutviklet, deriblant videreutvikling av etterutdanningsfond for de avgangselever som ønsker å studere videre. *«LAMS Graduate Scholarship Fund»* ble opprettet i 2015 for dette formålet og tilbyr i dag opptil 5 avgangselever stipender til å studere i ytterligere to år på offentlig høyskole/universitet. I tillegg tilbys alle avgangselever muligheten til å fortsette studier som privatister der de forblir ved LAMS, og bidrar som hjelpelærere i tillegg til å ta privatisteksamen ved lokale høyskoler. Utvidet støtte i form av flere og evt. lengre stipender må vurderes, avhengig av fondets størrelse og finansiering.

Det vil også bli vurdert å etablere yrkesskoleopplæring som et eget tilbud til de eldste elevene, samt avgangselever og andre i Sultan Town, for å kunne tilby dem praktisk kunnskap samt kvalifisere elevene for arbeidslivet etter endt skolegang. Spesielt fokus vil her være oppimot tekstilindustrien i regionen og det arbeidet som gjøres ved fabrikkene. Det skal også være fokus på entreprenørskap/etablering av egen virksomhet, samt mulig samarbeid med pakistanske micro- kredittinstitusjoner, for å støtte de som ønsker å opprette egne virksomheter. Stiftelsens styre vil her bistå med råd og veiledning, og mulig finansiering.

***4. Fokus på miljø og bærekraftige løsninger (Grønt LAMS)***

Stiftelsen LAMS har som mål at skolen skal bli «grønn», både ift drift, men også bidra til å formidle kunnskap og erfaring om bærekraftige løsninger i hverdagen. Som et bidrag til dette, er det ønskelig å investere i fornybare energikilder (som f.eks. solcelleanlegg), samt andre «grønne tiltak», slik som tiltakene for å øke behandling, gjenbruk, resirkulering og reduksjon av kloakk og søppel ved skolen. Samtidig vurderes det å opprette små grønnsakshager ved skolen der elever kan dyrke sine egne gulrøtter, salater, nyper og andre sunne grønnsaker som kan spises i skoletiden og som vil bidra til å bedre kostholdet til elevene. Skolens organiske avfall kan graves ned og brukes som gjødsel i grønnsakshagen. Gjennom slike tiltak tenkes det at elevene får en bedre forståelse for miljøet, men også setter mer pris på verdien av riktig kosthold.

Prosjektet "Grønt LAMS" vil kunne bestå av to faser, den første som består av en kortere prøveperiode på ett år der ulike tiltak vil bli satt i gang og ledet av en kompetent lærer/fagperson, der miljøaktiviteter blant elevene vil bidra til å styrke fokuset på og engasjementet overfor bærekraftighet og rene energikilder, både i driften av skolen, men også i undervisningen. Andre fase i «Grønt LAMS» vil kunne bestå av større investeringer i infrastruktur, som for eksempel installering av solcellepaneler og utbygging av vann- og kloakkrenseanlegg (eventuelt kompostanlegg) ved skolen. Skolen vil her samarbeide med ledende aktører innen fornybar energi og renovasjon. Stiftelsens styre vil her bistå med råd og veiledning, og mulig finansiering.

***5. Styrke forebyggende helse blant elever***

Skolehelsestasjonen «Noor Health Care Centre» ble opprettet i 2015 for å kunne tilby elevene ved skolen et regelmessig basistilbud innen førstehjelp i skolehverdagen, samt bidra til å styrke arbeidet med forebyggende helse blant elevene. Per i dag tilbys elevene regelmessig helsekontroll. I tillegg er det vurdert å utvide tilbudet til også befolkningen i Sultan Town mer generelt, i første omgang elevens foreldre og fabrikkenes ansatte, men etterhvert til flere grupper.

Målet at helsetilbudet skal være selvfinansiert, og tiltak som tenkes inkluderer styrking og videreutvikling av det eksisterende skolehelsetilbudet. Dette krever kartlegging av de helseproblemene som elevene har, samt en plan for hvordan skolen skal imøtekomme de forventningene som nødvendigvis vil følge etterhvert som behov dukker opp. For å ha tilstrekkelig kapasitet til å utvide pasientbasen, er det behov for å utvikle en bredere strategi i samråd med lokale NGOer og andre eksterne aktører, samt flytte aktivitetene til et eget bygg utenfor skolen. Basert på erfaringer fra andre land er strategier som peker seg ut for videreutvikling av dette helsetilbudet. Ukentlige hjemmebesøk hos småbarnsmødre fra helsearbeidere, opplæring av helsearbeidere, samt effektiv bruk av IKT i kommunikasjon med både pasienter og medisinske fagmiljø, er tiltak som vil bli vurdert som en del av denne strategien. Stiftelsens styre vil her bistå med råd og veiledning, og mulig finansiering.

**TRE HOVEDFORMÅL FOR STIFTELSEN LAMS**

Stiftelsen LAMS i Norge, representert ved Styret, vil bidra til de fem overnevnte hovedsatsningsområdene ved å fokusere på tre hovedformål i perioden 2018-2020. Disse formålene vil bli vurdert årlig, og oppdateres etter behov.

1. ***Bidra med finansielle råd og midler til drift og videreutvikling av LAMS***

Stiftelsen LAMS har på sikt som mål å årlig bidra med omlag en tredel av skolens driftskostnader (opptil kr 200.000 i året). I tillegg legges det opp til at Stiftelsen bidrar med råd og midler til finansiering av videreutviklingsprosjektene ved skolen. For å oppnå dette vil styret i Stiftelsen LAMS i all hovedsak fokusere på fire innsamlingsstrategier:

1. styrke den eksisterende ambassadørordningen (både overfor enkeltpersoner og bedrifter),
2. styrke samarbeidet med frivillige organisasjoner og bedrifter (inkl. Rotary)
3. øke kjennskap til og støtte salget av Norpak-produkter i Norge
4. vurdere å tilrettelegge for eller arrangere innsamlinger eller fundraising events e.l.

Muligheten for å søke om offentlige midler eller midler fra stiftelser (Kavli osv.) vil også bli vurdert.

Mer spesifikt, disse tiltakene vil kunne inkludere:

* Styrking av den eksisterende ambassadørordningen ved å systematisere dagens ordning, følge opp på eksisterende ambassadører, ta initiativ til ny vervekampanje, vurdere å utvide ordningen til også å tilby bedrifter en ambassadørordning o.l.. Bedre kommunikasjon til ambassadørene, samt klarere informasjon om hva innsamlede midler benyttes til må også på plass.
* Styrking og systematisering av samarbeidet med frivillige organisasjoner og bedrifter med spesielt fokus på eksisterende partnere (Rotary og Inner Wheel), men også utvikle en strategi for å nå flere aktører.
* Et årlig kulturarrangement der støttespillere får anledning til å bidra f.eks. gjennom en auksjon eller på andre måter vil vurderes. Form og omfang av dette vil være avhengig av ambisjonsnivået.
* Styret i Stiftelsen LAMS vil jobbe aktivt for at skolen driftes etter forsvarlige økonomiske prinsipper, full åpenhet og bidra til å sikre skolens økonomiske bærekraftighet. Styret vil forsikre seg om at LAMS-skolens regnskap i Pakistan blir revidert årlig og rapporten deles med styret, og eventuelt tilbakemeldinger og anbefalinger blir diskutert med skolens ledelse og iverksatt.
* Styret vil vurdere riktig tidspunkt å melde Stiftelsen LAMS inn i Innsamlingskontrollen, et frivillig kontrollorgan for innsamlingsorganisasjoner som vil bidra til å styrke tillitten til organisasjonen blant givere.
* Per i dag benyttes Facebook-sidene til LAMS ([www.facebook.com/LAMS1996](http://www.facebook.com/LAMS1996)) samt et elektronisk nyhetsbrev som Stiftelsens informasjonskanaler til støttespillere og givere. Statisk informasjon om skolen og stiftelsen finnes på www.lams.no. Fremtidige kommunikasjonsbehov, deriblant sosiale medier, vil bli vurdert fortløpende og nye initiativ iverksettes etter behov.
1. ***Bidra med faglige råd, kunnskap og erfaringer til driften og videreutviklingen av LAMS***

Mens ansvaret for den daglige driften ved skolen vil ligge hos det lokale skolestyret, skolens ledelse og administrasjon, i samråd med den pakistanske stiftelsen, vil Stiftelsens styre i Norge være aktivt engasjert ved å holde fokuset på og bidra med råd og innspill i.f.t. overnevnte hovedsatsningsområder.

Gjennom bl.a. å styrke samarbeidet med relevante kunnskapsmiljøer i Norge og LAMS-skolen, deriblant høyskoler, læremiljøer og barneskoler, vil Stiftelsen også bidra til at pedagogisk kompetanse og erfaringer blir overført til LAMS-skolen. Stiftelsen vil kunne tilrettelegge for kompetansehevende besøk til skolen, eventuelt at skolens representanter besøker relevante fagmiljøer i Norge.

Stiftelsen vil også kunne bidra til å etablere en yrkesskoleopplæring ved LAMS-skolen ved å knytte skolen til relevante miljøer i Norge.

For å sikre at skolen driftes etter forsvarlige økonomiske prinsipper, full åpenhet og som et bidrag til å sikre skolens økonomiske bærekraftighet, vil styret også bidra med råd og veiledning i.f.t. økonomi og drift ved skolen. Årlig revisjon av LAMS-skolens regnskap i Pakistan er en forutsetning for dette.

1. **Talspersonsarbeid**

Et viktig mål for Stiftelsen LAMS, utover overnevnte støtte til driften og videreutviklingen av LAMS-skolen, vil være å øke fokuset på barns rett til kvalitetsutdanning, spesielt jenter, samt å fremheve sosialt entreprenørskap. Dette vil oppnås bl.a. ved å promotere LAMS-modellen overfor relevante miljøer, samt engasjere i samfunnsdebatten rundt retten til utdanning, og rollen til private aktører i dette. Sosialt entreprenørskap osv. Stiftelsen vil bidra til å tilrettelegge for informasjon

**ØKONOMI OG LANGTIDSBUDSJETT**

Finansieringen av driften og videreutviklingen av LAMS-skolen har helt fra begynnelsen i 1996 vært knyttet tett opptil bidrag fra tekstilfabrikkene Norpak International og LAYTEX (markedsført i Norge under merkenavnet «Bokhari»), samt fra dets eiere. I tillegg var det i perioden 2000-2010 et tett samarbeid med Norad, og betydelige offentlige midler ble tilført skolen til investering i drift og skolebygg. Samarbeidet med Norad er avsluttet, mens bidragene fra fabrikkene fortsetter å være en viktig bærebjelke for LAMS-skolen. I tillegg har skolen økt fokus på å sikre egne inntekter. Til sammen utgjør egne inntekter, samt bidrag fra fabrikkene, ca 2/3 av driftsbudsjettet (se detaljer under).

***Driftskostnader og finansiering***

I 2018 er driftsbudsjettet for LAMS-skolen om lag kroner 560.000, hvorav omlag 2/3 finansieres gjennom skolens egne inntekter og tilskudd fra fabrikkene (inkludert skolepenger som betales inn av fabrikkene for de ansattes barn). På sikt er målet at opptil 1/3 av budsjettet vil bli dekket av gaver og frivillige bidrag fra støttespillere via Stiftelsen LAMS i Norge.

Det tas sikte på at dette vil være finansieringsmodellen til driften av skolen i løpet av perioden 2018-2020.

***Investeringskostnader og finansiering***

I arbeidet med å videreutvikle LAMS vil det påløpe kostnader særlig hva angår videreutdanning av lærere, etablering av yrkesutdanning og entreprenørskap, videreutvikling av skolens bibliotek, satsning og investeringer i Grønt LAMS, samt driften av skolehelsetjenesten.

Det er allerede gjort store investeringer i skolen. Alle disse er finansiert gjennom frivillige bidrag og donasjoner fra privatpersoner, fabrikkene eller organisasjoner (inkl. Rotary), samt fra Norad i perioden 2000-2010. Det tas sikte på at betydelig investeringer ved skolen vil bli dekket gjennom frivillige bidrag og gaver, fra enkeltpersoner eller organisasjoner/bedrifter.

Hvert år vil skolen i samråd med Stiftelsens styre utarbeide en liste over nye prosjekter og gjøre denne tilgjengelig for potensielle bidragsgivere. Se vedlagte detaljerte langtidsbudsjett.

**COMPLIANCE & RISK**

I tråd med skolens visjon, ønsker LAMS å sikre at økonomiske, sosiale og miljømessig forhold ved skolen og samarbeidende fabrikker er i samsvar med relevant lovgivning og standarder. Det er derfor allerede igangsatt en CSR-gjennomgang av forholdene ved skolen og fabrikkene. Det vil fortsatt bli arbeidet med miljømessige og sosiale forhold, og det tas sikte på regelmessige eksterne revisjoner av både skolen og fabrikkene.

I forhold til økonomistyring, vil Stiftelsens styre få presentert utkast til og ha uttalelsesrett i.f.t. de årlige budsjettene ved skolen, og vil delta i konsultasjoner ved alle viktige strategiske beslutninger som tas ved skolen. Styret vil også ha tilgang til lokale revisjonsrapporter fra skolen. Dette vil være avgjørende for å opprettholde tillitsforholdet mellom Stiftelsen i Norge og skolens administrasjon og ledelse i Pakistan.

***Vedtatt av Styret i Stiftelsen LAMS, 26.08.2018***

**VEDLEGG 1:**

**Langtidsbudsjett 2018-2020 for Stiftelsen LAMS (NOK) \***

Vedlegg 1 er ment som et forenklet langtidsbudsjett for Stiftelsen LAMS aktiviteter i Norge. Vedlegg 2 er LAMS-skolens utkast til langtidsbudsjett.

|  |  |  |  |
| --- | --- | --- | --- |
|  | **2018** | **2019** | **2020** |
|  |  |  |  |
| **Egenkapital** | **100 000** | **100 000** | **100 000** |
|  |  |  |  |
| **Inntekter:** |  |  |  |
| Banksaldo utover egenkapital pr. 1. jan (avrundet) | 265 000 | 200 000 | 130 000 |
| LAMS Ambassadører\*\* – frie midler | 36 000 | 60 000 | 120 000 |
| Gaver, tilskudd og innsamlinger/fundraiser – frie midler | 30 000 | 50 000 | 80 000 |
| Prosjektstøtte – øremerket (f.eks. Rotary) | 30 000 | 60 000 | 60 000 |
| Andre inntekter (renter osv.) – frie midler | 0 | 0 | 0 |
| ***Sum inntekter (tilgjengelige midler)*** | ***361 000*** | ***370 000*** | ***390 000*** |
|  |  |  |  |
| **Kostnader:** |  |  |  |
| Generelle driftskostnader (overføring til Pakistan) | 100 000 | 150 000 | 200 000 |
| Prosjekter – øremerket (overføring til Pakistan) | 30 000 | 60 000 | 90 000 |
| Administrasjon i Norge (inkl. reisebudsjett) | 10 000 | 10 000 | 10 000 |
| Finansielle utgifter i Norge (revisor, regnskap, bankomkostninger, medlemskontingent IK osv.) | 20 000 | 20 000 | 20 000 |
| ***Sum utgifter*** | ***160 000*** | ***240 000*** | ***320 000*** |
|  |  |  |  |
| ***Driftsresultat*** | ***201 000*** | ***130 000*** | ***70 000*** |

***Noter:***

*\* Langtidsbudsjettet vil bli revidert årlig basert på faktiske forhold, behov og utgifter ved LAMS-skolen.*

*\*\* LAMS Ambassadører budsjettert med 30 betalende ambassadører i 2018 og 50 i 2019 og 100 i 2020 (100 kr/mnd.)*

**VEDLEGG 2:**

***Vedtekter***

***for***

***Stiftelsen LAMS***

***Stiftelsens navn er “Stiftelsen LAMS”. Stiftelsen er en selveiende humanitær institusjon som ble opprettet i Norge i 2000.***

***Stiftelsens formål er å støtte drift og videreutviklingen av LAMS-skolen i Sultan Town, Faisalabad, Pakistan, en utdanningsinstitusjon som ble opprettet i 1996 for å kunne tilby skolegang til barna til de ansatte ved tekstilfabrikken Norpak International, og barn og ungdom i Sultan Town i den grad skolen har kapasitet.***

***Stiftelsens grunnkapital er NOK 100.000 bestående av et bundet bankinnskudd i Norge. Stiftelsens opprinnelige grunnkapital ved opprettelsen i 2000 (verdsatt pr. 23. oktober 1999 til ca. kr 300.000,- som utgjør den reelle verdien av de investeringene som ble gjort ved kjøp av grunn og bygging av skole; og pr. 24.april 2018 er dette verdsatt til ca. kr 850.000) er utdelt til den pakistanske stiftelsen Laila and Amar Bokhari Foundation som drives etter tilsvarende prinsipper og formål som Stiftelsen LAMS, og erstatte denne med et bundet bankinnskudd i norsk konto til en verdi av 100.000 kroner.***

***Stiftelsens drift skjer gjennom tilskudd, gaver og frivillige bidrag fra enkeltpersoner og organisasjoner. I tråd med dets formål, bidrar stiftelsen bl.a. med finansiell støtte til drift og videreutvikling av LAMS-skolen via Laila and Amar Bokhari Foundation i Pakistan, som plikter å dokumentere at mottatte midler er gått til formålet gjennom å oversende revisorgodkjente regnskap.***

***Stiftelsen ledes av et styre på minimum tre og maksimum fem medlemmer, derav én leder (familien Bokharis representant) og to-fire styremedlemmer. Styrets medlemmer nomineres av styreleder og velges av styret for to-fire år av gangen for å sikre kontinuitet. Endringer i styrets sammensetning vil skje i henhold til gjeldende regler i stiftelsesloven. Styrets leder representerer stiftelsen og styret utad. Det utbetales ikke styregodtgjørelse.***

***Styrets leder skal sørge for behandling av aktuelle saker som hører inn under styret. Øvrige styremedlemmer kan kreve at styret behandler bestemte saker. Styremøter og annen styrebehandling varsles på hensiktsmessig måte og med nødvendig frist.***

***Styret skal behandle saker i møte, hvis ikke styrets leder finner at saken kan forelegges skriftlig eller behandles på annen betryggende måte. Styrets leder skal sørge for at styremedlemmene så vidt mulig kan delta i en samlet behandling av saker som behandles uten møte.***

***Styret kan treffe beslutning når mer enn halvdelen av styremedlemmene er til stede eller deltar i styrebehandlingen. Styret kan likevel ikke treffe beslutning uten at alle medlemmene av styret så vidt mulig er gitt anledning til å delta i behandling av saken.***

***En beslutning av styret krever at flertallet av de styremedlemmer som deltar i behandlingen av en sak, har stemt for. Ved stemmelikhet gjelder det som møtelederen (styrets leder) har stemt for.***

***Det skal føres protokoll over styrebehandlingen. Protokollen skal minst angi tid og sted, deltakerne, behandlingsmåten og styrets beslutninger. Styremedlem som ikke er enig i styrets beslutning, kan kreve sin oppfatning innført i protokollen.***

***Styrets leder skal forestå den daglige ledelsen av stiftelsen og følge de retningslinjer og rammer som styret gir for driften. Styrets leder representerer styret utad i saker som ligger under vedkommende myndighetsområde i henhold til mandat gitt av styret.***

***Styret skal påse at stiftelsens kapital forvaltes på en forsvarlig måte, slik at det til enhver tid tas tilstrekkelig hensyn til sikkerheten og mulighetene for å oppnå en tilfredsstillende avkastning for å ivareta stiftelsens formål.***

***Styret er stiftelsens øverste organ. Forvaltningen av stiftelsen hører under styret. Styret skal sørge for at stiftelsens formål ivaretas, og at utdelinger foretas i samsvar med vedtektene. Styret skal påse at regnskap og formuesforvaltning er gjenstand for betryggende kontroll.***

***Lillehammer/Oslo, 24. april 2018***

***Styret, Stiftelsen LAMS***